Vyf onnies in gru-ongeluk, een sterfCoreen en Martin. Foto: Facebook. Vyf onderwysers van die Retief Gekombineerde Skool in Kestell in die Vrystaat was Dinsdagoggend saam in ŉ gru-ongeluk betrokke. Coreen Monk (30) is in die ongeluk oorlede. Abrie Beukes, hoof van die skool, het aan Maroela Media gesê Kestell is tussen Bethlehem en Harrismith geleë en van die onderwysers maak gebruik van saamryklubs om in die oggende skool toe te ry. “Dit was een van daardie klubs, hulle was vyf onderwysers in die voertuig. Coreen het links agter gesit toe die ongeluk plaasgevind het,” het Beukes gesê. Volgens hom was hulle omstreeks 07:00 by die laaste afdraai voor die skool toe ŉ vragmotor met ŉ vrag stene hulle motor aan die kant links agter getref het. “Hulle het [met Coreen] Bethlehem toe gejaag, maar sy is met haar aankoms by die hospitaal dood. Hulle sê haar aorta het geskeur van die trefslag van die botsing,” het Beukes gesê. Die ander vier onderwysers wat in die motor was, Esthea Moll, Joani Odendaal, Thabo Mosea en Felix Schneuder, is in die botsing beseer. Moll, in haar 30’s, is per helikopter na die Life Rosepark-hospitaal in Bloemfontein gehaas met ernstige skade aan haar derde nekwerwel. Volgens Beukes wag dokters eers vir die swelling om te sak voor ŉ operasie oorweeg kan word. Odendaal, ook in haar 30’s en die bestuurder van die voertuig, het volgens Beukes ook skade aan haar werwels en is baie geskok. Sy sterk tans aan in die hoësorgeenheid van die Mediclinic Hoogland in Bethlehem. Mosea (45) het volgens Beukes skade aan sy spiere opgedoen en word ook in die Mediclinic Hoogland in Bethlehem behandel. Schneuder, in sy 50’s, het agt ribbes gebreek asook skade aan sy werwels opgedoen. Hy word ook in die Mediclinic Hoogland in Bethlehem behandel. Monk was die afgelope ses jaar ŉ remediërende onderwyseres (RO) by dié skool en het hoofsaaklik met laerskoolkinders gewerk. “Sy kon kinders wat die minste in die lewe het die mooiste hanteer. Sy was so vriendelik. Dit was altyd vir die kinders so lekker by haar,” het Beukes gesê. “Sy het die fynste hande gehad. Toe Martin haar ring laat maak, het die juwelier vir hom gesê hy kan nie die ring terugbring nie, dis te klein. Dit sal vir niemand pas nie! Sy kon enigiets met daardie handjies doen.” Coreen word oorleef deur haar man, Martin, en hul tweejarige dogtertjie. Berigte dat die egpaar se dogtertjie saam met Monk in die motor was ten tyde van die ongeluk, is onwaar. Volgens Beukes het dieselfde predikant wat die ambulans ingewag het by die hospitaal waar Monk dood is, en wat haar en Martin ongeveer vier jaar gelede getrou het, ook Woensdagoggend die personeel kom toespreek. “Coreen se sussie bly in Australië en dis ŉ groot storie om haar dogter se sertifikate in orde te kry voor sy hierheen kan vlieg. Die begrafnis sal nie voor Maandag wees nie.” Huldeblyke aan Monk is sedert gister op sosiale media gedeel. Maronelle Blomerus skryf op Facebook: “Daar kom mense oor jou pad wat so ŉ groot indruk maak dat hulle jou die res van jou lewe sal bybly. Liefste Coreen was een van hulle. Jy was ŉ laerskoolmaatjie, ŉ hoërskoolkennis en geselsie, op varsity was jou hart en pragtige glimlag ŉ trekpleister vir so baie. Vandag is my hart seer saam met al jou geliefdes. Ek dra jou man en dogtertjie in my gebede. Net Jesus kan aan hulle vrede bring. Jy was waarlik ŉ engel op aarde, net vir ons geleen. My hart pyn vanaand.”